Metrorex, compania de stat care administrează reţeaua de metrou din Bucureşti, va introduce noi cartele pentru călătoriile cu metroul, pentru o singură călătorie şi pentru grupuri, dar şi un abonament anual, arată un proiect de ordin al ministrului transporturilor, elaborat de Ministerul Transporturilor.

Proiectul, lansat marţi în dezbatere, menţine tarifele pentru cartelele actuale: 5 lei petru cartela cu două călătorii, 20 lei pentru cartela cu 10 călătorii, 70 lei pentru abonament lunar cu număr nelimitat de călătorii, 25 lei pentru abonament săptămânal cu număr nelimitat de călătorii şi 8 lei pentru abonament de o zi, notează News.ro.

Documentul introduce cinci noi tipuri de cartele de călătorie cu metroul: cartela cu o călătorie, la un preţ de 2,5 lei, abonamentul anual (720 lei), cartela pentru grup de trei persoane (5 lei), cartela pentru grup de patru persoane (6,5 lei) şi cartela pentru grup de cinci persoane (8 lei).

Proiectul va rămâne în dezbatere până pe 19 august, iar după aprobarea sa, urmează să fie publicat în Monitorul Oficial şi va intra în vigoare în termen de cinci zile de la data publicării.